Maðurinn sem lögregla særði skotsári við Dalsel á Egilsstöðum á fimmtudagskvöld hefur verið úrskurðaður í tveggja vikna gæsluvarðhald. Lögreglan á Austurlandi telur sig hafa fylgt reglum um beitingu skotvopna.
Héraðssaksóknari gerði síðastliðinn laugardag kröfu um 2 vikna gæsluvarðhald yfir manni sem grunaður er um skotárás á Egilsstöðum fimmtudaginn 26. ágúst. Fallist var á kröfuna af héraðsdómi Reykjavíkur en gæsluvarðhaldið er á grundvelli rannsóknarhagsmuna og til að verja aðra fyrir árásum sakbornings. Rannsókn málsins lýtur m.a. að tilraun til manndráps, valdstjórnarbrotum, líkamsárás, hótunum og almannahættubrotum auk brota gegn vopnalögum og barnaverndarlögum.
Kolbrún Benediktsdóttir varahéraðssaksóknari segir að brot á barnaverndarlögum séu til komin vegna þess að börn voru í Dalseli, en ekki liggur fyrir hvort þau voru þar þegar maðurinn braust þar inn. Heimildir fréttastofu herma að þau hafi verið flúin áður.
Sakborningur er á batavegi, hann hefur verið fluttur á almenna sjúkaradeild og sætir þar gæslu. á sjúkrahúsi.
Óbreyttur lögreglumaður skaut á manninn. Lögreglan fékk heimild til að beita skotvopnum, þar sem ógn stóð af manninum. Rannsókn málsins miðar vel en embætti héraðssaksóknara rannsakar líka beitingu lögreglu á skotvopni gegn sakborningi. Lögreglan á Austurlandi segir í yfirlýsingu í morgun að rýning innanhúss hafi farið fram eftir atvikið. Lögreglan segir að ekkert hafi komið fram sem bendi til þess að verklagi í málum sem þessu hafi ekki verið fylgt. Þá þakkar lögreglan öllum þeim sem komu að aðgerðinni á fimmtudagskvöldið og eftirmálum hennar, meðal annars með áfallahjálp og sálrænum stuðningi. Lögreglan segist einnig þakklát fyrir góðan bata mannsins sem var skotinn.
Byssumaðurinn á Egilsstöðum hefur verið úrskurðaður í tveggja vikna gæsluvarðhald. Hann er meðal annars sakaður um brot gegn barnaverndarlögum.